रेसलर पर हमला करने वाले चार आरोपियों को गोली मारी, पुलिसवालों के साथ भी मारपीट हुई
Rajasthan Bharatpur Lala Pehlwan Firing Case - भरतपुर में लाला पहलवान फायरिंग मामले में देर रात पुलिस को बदमाशों के बीच जमकर मुठभेड़ हुए। इस दौरान फायरिंग में चारों बदमाशों को गोली लगी है।
भरतपुर में 3 दिन पहले लाला पहलवान पर हुई फायरिंग के मामले में गिरफ्तार बदमाशों और पुलिस के बीच मुठभेड़ हो गई। दरअसल, बदमाशों ने पुलिस के साथ मारपीट करते हुए भागने की कोशिश की। जवाबी कार्रवाई में चारों बदमाशों के पैर पर गोली लगी है।
इनमें से दो की हालत गंभीर है और उन्हें जयपुर रेफर किया गया है। वहीं, दो का भरतपुर के राज बहादुर मेमोरियल(आरबीएम) हॉस्पिटल में इलाज चल रहा है।
दरअसल, पुलिस को सूचना मिली थी कि चार मुख्य आरोपी हरियाणा के गुरुग्राम में छुपे हुए हैं। इसके बाद पुलिस ने दबिश देकर चारों को गिरफ्तार कर लिया।
शनिवार को जब चारों बदमाशों को भरतपुर लाया जा रहा था, तब उन्होंने उद्योग नगर थाना इलाके के गुंसारा गांव के पास पुलिस से हाथापाई शुरू कर दी।
जानकारी के मुताबिक आरोपियों विनोद पथैना, चंदू देशवाल, परमवीर और भीम सिंह ने 23 फरवरी को लाला पहलवान नाम के बिजनेसमैन पर फायरिंग कर दी थी। इसके बाद से बदमाश फरार चल रहे थे।
अस्पताल छावनी में बदला
बदमाशों को आरबीएम अस्पताल लेकर जाया गया। इस दौरान पूरे अस्पताल को छावनी में तब्दील कर दिया। किसी को अस्पताल में नहीं जाने दिया गया। इलाज के दौरान विनोद पथैना और चंदू देशवाल को जयपुर रेफर कर दिया गया, बाकी दो बदमाश परमवीर और भीम सिंह का आरबीएम अस्पताल में ही इलाज जारी है। फिलहाल पुलिस इस मामले में कुछ बताने को तैयार नहीं है।
क्या है पूरा मामला?
घटना 23 फरवरी की सुबह 8 बजे की है, अतलबंद थाना इलाके में वेलनेस जिम के बाहर तीन बदमाशों ने लाला पहलवान नाम के व्यक्ति पर तबतोड़ फायरिंग करते हुए उस पर लाठियों से हमला कर दिया। इस घटना का पूरा वीडियो भी सामने आया था।
पहलवान पर हमला किया गया तब एक डॉली नाम की लड़की भी जिम से बाहर आ रही थी। बदमाशों ने लाला पहलवान को देखते ही उस पर फायरिंग की, पहली गोली के कुछ छर्रे लड़की के पैर में भी लगे थे।
लाला पहलवान के भाई समंदर ने बताया कि, उसका भाई लाला पहलवान हिस्ट्रीशीटर है, लेकिन करीब 6 साल से लाला पहलवान पर कोई केस नहीं है।
उनकी लोक परिवहन की 4 बसें चलती हैं। उसका कहना है कि विनोद पथैना से न कोई झगड़ा है न कोई विवाद। कभी विनोद का कोई रंगदारी का फोन भी नहीं आया।
वहीं विनोद पर रंगदारी, मर्डर के राजस्थान, हरियाणा, यूपी में करीब 50 केस हैं। फिलहाल पुलिस विनोद और उसके साथियों का आपराधिक रिकॉर्ड खंगाल रही है, विनोद सरपंची का चुनाव भी लड़ चुका है, लेकिन वह हार गया था।
ये भी पढ़ें..
कारोबारी पर फायरिंग का नया VIDEO:जिम से निकली लड़की के पीछे छुपने की कोशिश की; 5 गोलियां लगी
भरतपुर में कारोबारी पर फायरिंग का नया सीसीटीवी वीडियो सामने आया है। सुबह 8 बजे कारोबारी गजेंद्र सिंह उर्फ लाला पहलवान जिम से निकलकर अपनी कार में बैठने जा रहा था। इसी दौरान फायरिंग हो गई। फायरिंग की चपेट में जिम से निकली एक लड़की भी आ गई। गजेंद्र ने फायरिंग से बचने के लिए लड़की की आड़ लेने की कोशिश की लेकिन वह उठकर भाग गई। (पूरी खबर पढ़ें)